
PËR TJETËRSIMIN E PRONËSISË SHTETËRORE “TRUALL”, NGA PRONË SHTETËRORE NË PRONË PRIVATE, PËR SHOQËRINË “BLOJA” SHPK, TIRANË, DHE PËR NJË NDRYSHIM NË VENDIMIN NR. 122, DATË 5.3.2014, TË KËSHILLIT TË MINISTRAVE, “PËR SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I SEGMENTIT RRUGOR “UNAZA E MADHE E TIRANËS (KOMUNA E PARISIT-RRUGA E KAVAJËS)””

Në mbështetje të nenit 100 të Kushtetutës, të neneve 757-760, të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, të neneve 3, shkronja “b”, e 8, paragrafi i parë, të ligjit nr. 7980, datë 27.7.1995, “Për shitblerjen e trojeve”, dhe të neneve 4, 5, 10, 11, 12 e 13, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Transportit dhe Infrastrukturës dhe ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

1. Tjetërsimin e pronësisë shtetërore “truall”, me sipërfaqe 705 (shtatëqind e pesë) m2, të ndodhur në zonën kadastrale nr. 8240, me nr. pasurie 2/137 dhe 2/138, sipas genplanit që i bashkëlidhet këtij vendimi, nga pronë shtetërore në pronë private, për shoqërinë “Bloja” sh.p.k., Tiranë.
2. Tjetërsimi të bëhet në natyrë, me kontratë shkëmbimi, me sipërfaqen e tokës prej 705 (shtatëqind e pesë) m2, të ndodhur në zonën kadastrale nr. 8240, me nr. pasurie 2/137 dhe 2/138, që ka në pronësi shoqëria private “Bloja” sh.p.k., Tiranë, të ndodhur në kufi e vazhdim të tokës shtetërore, të përcaktuar në pikën 1, të këtij vendimi.
3. Pasuritë me nr. 74 dhe nr. 75 hiqen nga lista e pronave që i bashkëlidhet vendimit nr. 122, datë 5.3.2014, të Këshillit të Ministrave, “Për shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor “Unaza e Madhe e Tiranës (Komuna e Parisit-Rruga e Kavajës)””, dhe shuma e vënë në dispozicion për dëmshpërblimin e shoqërisë “Bloja” sh.p.k., sipas këtij vendimi, kthehet në buxhetin e shtetit.
4. Autorizohet Autoriteti Rrugor Shqiptar që, në zbatim të këtij vendimi, të nënshkruajë kontratën e shkëmbimit me shoqërinë “Bloja” sh.p.k., Tiranë, sipas tekstit bashkëlidhur.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

REPUBLIKA E SHQIPËRISË	
DHOMA E NOTERISË TIRANË
Nr. _______ Rep.
Nr. _______ Kol.

KONTRATË SHKËMBIMI

Pasurie të paluajtshme

Në Tiranë, sot më _________ 2015 (dymijë e pesëmbëdhjetë), para meje noteres publike ____________, anëtare e Dhomës së Noterisë Tiranë, me seli në ______________, u paraqitën personalisht palët si më poshtë: 
PALËT SHKËMBYESE:
I.   Autoriteti Rrugor Shqiptar
II. Shoqëria “Bloja” sh.p.k.
BAZA ligjore: 
Neni 83, 757 e vijues i Kodit Civil, ligji nr. 33/2012, datë 21.3.2012, “Për regjistrimin e pasurive të paluajtshme”, ligji nr. 7829, datë 1.6.1994 “Për noterinë” (i ndryshuar), VKM nr. ___, datë ______.

TË DHËNA PARAPRAKE:

Me vkm nr. ____, datë ___, Këshilli i Ministrave ka miratuar shkëmbimin e pasurisë _________ në pronësi të shtetit shqiptar, me pasurinë ___________, në pronësi të “Bloja” sh.p.k., për shkak se prona e “Bloja” sh.p.k. preket nga ndërtimi i unazës së madhe të Tiranës. Për të përfaqësuar shtetin shqiptar në lidhjen e kësaj kontrate është autorizuar Autoriteti Rrugor Shqiptar.


Neni 1
Pasuria e paluajtshme e shtetit shqiptar

Shteti shqiptar është pronar i pasurisë ______ të ndodhur në _____________

Neni 2
Pasuria e paluajtshme e “Bloja” sh.p.k.

“Bloja” sh.p.k. është pronare e pasurisë _____ të ndodhur në _________

Neni 3
Të drejtat dhe detyrimet e palëve

Me nënshkrimin e kësaj kontrate shkëmbimi dhe regjistrimin e saj në Zyrën Vendore të Regjistrimit të Pasurive të Paluajtshme, Tiranë, secila palë fiton pronësinë mbi pasuritë e paluajtshme objekt shkëmbimi, me të gjitha të drejtat dhe detyrimet që rrjedhin prej tyre, respektivisht shteti shqiptar fiton pronësinë mbi pasurinë ______________ aktualisht në pronësi të “Bloja” sh.p.k. dhe “Bloja” sh.p.k. fiton pronësinë mbi pasurinë ___________ aktualisht në pronësi të shtetit shqiptar.
Secila palë kontraktuese do të marrë pasuritë respektive në gjendjen në të cilën ndodhen.
Palët garantojnë njëra-tjetrën se pas nënshkrimit të kontratës së shkëmbimit të pasurive të paluajtshme nuk do të ketë asnjë lloj pretendimi të tashëm apo të ardhshëm, duke qenë të vetmet dhe përfundimtare për këtë marrëdhënie shkëmbimi të pasurisë së paluajtshme objekt kontrate të lidhur ndërmjet tyre. 
Palët me vullnet të lirë dhe të plotë deklarojnë se, me nënshkrimin e kësaj kontrate shkëmbimi të pasurive të paluajtshme, nuk do të kenë asnjë lloj pretendimi të tashëm apo të ardhshëm ndaj njëri-tjetrit, në lidhje me kohën e kalimit të titullit të pronësisë për pasuritë respektive, kalim i cili bëhet me pajisjen e pasurive me certifikata për vërtetim pronësie, nga ZVRPP Tiranë. 
Palëve iu bëhet me dije që brenda afatit 30-ditor (tridhjetëditor), nga data e nënshkrimit të kësaj kontrate shkëmbimi, të bëjnë regjistrimin e saj për transkriptimin e pasurive pranë Zyrës Vendore të Regjistrimit të Pasurive të Paluajtshme, Tiranë. Në të kundërt, me kalimin e këtij afati përveç tarifës së regjistrimit, në bazë të nenit 39 të ligjit nr. 33/2012, “Për regjistrimin e pasurive të paluajtshme”, për çdo ditë vonesë, që ka kaluar nga kjo datë, paguhet kamatëvonesë, e barabartë me 10% (dhjetë për qind) të tarifës së regjistrimit. 

Neni 4
Legjislacioni i zbatueshëm dhe juridiksioni, zgjidhja e mosmarrëveshjeve

Kjo kontratë, është hartuar në bazë të legjislacionit shqiptar dhe konkretisht nenit 83, 757 e vijues të Kodit Civil të Republikës së Shqipërisë. Për sa u përket çështjeve që kjo kontratë nuk i rregullon shprehimisht, ato do të rregullohen nga dispozitat e Kodit Civil të Republikës së Shqipërisë. 
Çdo mosmarrëveshje që mund të lindë nga interpretimi ose zbatimi i kushteve të kësaj kontrate midis palëve, do të zgjidhet me bisedime dhe mirëkuptim të ndërsjellë midis palëve në përputhje me legjislacionin shqiptar në fuqi. Kur midis palëve nuk arrihet zgjidhja e çështjeve me mirëkuptim, kompetente për zgjidhjen e tyre është Gjykata e Rrethit Gjyqësor Tiranë.

Neni 5
Të ndryshme

Detyrimet dhe të drejtat që burojnë nga kjo kontratë fillojnë efektet e tyre nga momenti i nënshkrimit të kësaj kontrate. 
Kjo kontratë zëvendëson të gjitha komunikimet e mëparshme mes paleve. Gjithashtu, palët deklarojnë se pas nënshkrimit të kësaj kontrate nuk kanë asnjë pretendim ndaj njëra-tjetrës lidhur me transferimin e pasurive respektive, as tani as në të ardhmen. 
Kontrata iu lexohet palëve, të cilët e kuptojnë, e pranojnë përmbajtjen e aktit dhe e nënshkruajnë atë pa vërejtje, duke vënë emrin e mbiemrin, formë nënshkrimi kjo e përcaktuar në nenin 46 të Ligjit Nr. 7829, datë 01.06.1994 “Për Noterinë” (i ndryshuar). Në zbatim të ligjit Nr. 9887, datë 10.03.2008 “Për mbrojtjen e të dhënave personale” (i ndryshuar), unë noterja deklaroj se do të ruaj dhe përpunoj të dhënat personale të subjekteve të kësaj kontrate në mënyrë të drejtë dhe të ligjshme.                   
Kontrata redaktohet në katër ekzemplarë, me përmbajtje dhe vlerë të njëjtë juridike, nga të cilët një ruhet në arkivin e noteres. Një ekzemplar do të depozitohet pranë Zyrës së Regjistrimit të Pasurisë së Paluajtshme Tiranë.
Unë noterja, vërtetoj redaktimin korrekt të aktit dhe autenticitetin e nënshkrimeve, në bazë të ligjit Nr. 7829, datë 01.06.1994 “Për Noterinë” (i ndryshuar).
PALËT SHKËMBYESE
Autoriteti Rrugor Shqiptar
përfaqësuar nga
“Bloja” sh.p.k.
përfaqësuar nga
NOTERE

